Title: A3.6 Apliquem coneixements a la vida quotidiana
Course: Física i Química 2n ESO 1r T > Section: Tema 3

PERÒ ELS OBJECTES NO SÓN UN PUNT!

En els exercicis que hem fet al llarg del mòdul, hem suposat que els objectes eren un punt. Per què ho fem això si realment no són pas un punt? De fet aquest punt és on es troben totes les forces que reben, entre altres el seu pes. I això ens permet sumar-les (fer la composició) amb facilitat. Normalment hem agafat com a punt el centre d'un objecte simètric, per exemple una bola o un ortoedre. Però de quin punt es tracta si l'objecte és irregular? Serà aquell punt que sempre hi passi el pes, posem com posem l'objecte. Per aquest motiu en direm centre de gravetat (abreviadament cdg).

En aquesta tasca provarem de trobar el centre de gravetat d'aquest objecte: un triangle de cartolina. Seria interessant que cada grup utilitzi un triangle ben diferent del dels altres grups.

a) Busqueu alguna línia vertical que us pugui servir de referència (una porta, una finestra...).

b) Amb un objecte que punxi, per exemple un escuradents, fer un forat petit a prop de cadascun dels vèrtex i en alguns altres llocs dispersos.

c) Pengeu el triangle amb l'escuradents en un dels forats, assegurant que pot oscil·lar lliurement. Quan estigui quiet, dibuixeu sobre el triangle la vertical que passi pel forat utilitzat.

d) Què podeu dir, en aquest moment, sobre on és el cdg del vostre triangle?

e) Repetiu l'operació tantes vegades com vulgueu amb els altres punts. Llavors ja podeu dir on és el cdg del triangle. Com sabeu el punt? Per què esteu segurs que és el centre de gravetat? Ets capaç de sostenir el triangle sobre la punta d'un dit?

f) Deveu tenir un costat del triangle ple de ratlles. Així que gireu-lo per dibuixar una de les mitjanes del triangle (una mitjana és la línia  que uneix un vèrtex del triangle amb el punt central del costat oposat).

g) La mitjana divideix el triangle en dos triangles. Com que ens interessa saber quin dels dos pesarà més, sabries dir quin dels dos triangles petits té més superfície (si pot ser, sense calcular-la)? Com ho saps?

h) Si pengeu el triangle per un dels punts de la mitjana, aquesta línia queda en posició vertical? Per què?
i) Dibuixeu les altres mitjanes i comproveu el mateix. Què en pots dir del punt on es tallen les tres mitjanes? (Ho heu comprovat amb l'altre costat del triangle?).
j) Aquest punt en geometria s'anomena " baricentre", que vol dir centre de gravetat. El baricentre divideix cada mitjana en dues parts. Quantes vegades és més gran cada tros gran respecte del corresponent tros petit?
k) Tot això que us ha sortit és aplicable només al vostre triangle o ho poden confirmar els grups amb triangles molt diferents?

Per acabar, una petita lectura que ens ajuda a entendre la importància del centre de gravetat d'un cos:

Com guanyar una medalla d'or tenint en compte el centre de gravetat

"El Dick no era un atleta gaire dotat. A l'institut tenia problemes de coordinació per fer el salt d'alçada. No va superar els 1,50 metres que li demanaven per poder participar als jocs escolars. Tot i això, no es desanimà. Va anar provant diverses tècniques i millorant resultats. En els seus intents va arribar a trencar-se unes vèrtebres per culpa del deficient sistema d'amortiment de la caiguda, que aviat es milloraria i es faria més segur.

Als jocs olímpics de 1968, Dick Fosbury va deixar al món bocabadat al fer un salt estrany de 2,24 metres, que li va proporcionar una imprevista medalla d'or olímpica. Amb el seu salt havia apujat de cop 6 cm el rècord olímpic amb una tècnica fins llavors desconeguda, que des de llavors s'anomena Fosbury. Una història realment sorprenent.

Però quin va ser el truc per millorar el rècord d'aquesta manera?

Les tècniques anteriors feien passar molt alt el centre de gravetat de l'atleta. Com es pot veure a les imatges, les successives tècniques aconseguien anar millorant les marques trobant la manera de superar els llistó abaixant el centre de gravetat a base de canviar la posició del cos, les cames i els braços al passar sobre el llistó. El salt Fosbury (a la dreta) era el que abaixava més la posició del cdg, fins i tot per sota del llistó, d'aquí que es convertís en l'estil més utilitzat.

L'estratègia d'abaixar el centre de gravetat també es fa servir en salt de perxa, com es pot veure en aquesta imatge del 2017, fent passar primer les cames i fent un arc el cos.

Com més amunt hagi d'arribar el cdg, més energia potencial gravitatòria caldrà proporcionar-li. Per això, abaixar el centre de gravetat permet aprofitar millor l'energia que l'atleta és capaç d'aportar per fer el salt."

Font: Cesire

- Podeu treballar en grups segons les indicacions del professorat.
- Opcions per a la tramesa de la tasca: has de trametre (mitjançant aquesta tasca del moodle) un informe de la pràctica que contingui els següents apartats:

1. PORTADA: amb el teu nom i cognoms, curs i grup i el nom de la resta de membres del grup.
2. INTRODUCCIÓ: explicant de manera raonada quin és l'objectiu de la pràctica.
3. EINES I MATERIAL: amb un llistat de les eines i material necessaris per fer la pràctica.
4. PROCEDIMENT: descrivint els passos que heu seguit per realitzar la pràctica.
5. RESULTATS I RESPOSTES A LES QÜESTIONS: en aquest apartat és on comunicareu els resultats obtinguts i on contestareu a les preguntes plantejades.
6. FOTOGRAFIA: aquí posareu una fotografia del triangle un cop acabada la pràctica, on es vegi marcat el cdg.
7. CONCLUSIONS: un cop analitzats els resultats aquí posareu les vostres conclusions.

- L'informe es pot lliurar escrivint-ho directament en el quadre de text de la tasca o bé penjant un document (pdf, word, LibreOffice...) en la tramesa.
- La tasca s'avaluarà mitjançant la rúbrica que pots consultar més avall.

Grading form:

Rúbrica activitat "PERÒ ELS OBJECTES NO SÓN UN PUNT!"

PARTICIPACIÓ

- Aprofita bé el temps i no es despista
- Aprofita bastant bé el temps i no es despista la major part del temps
- Fa la pràctica però no mostra interès. Es despista amb facilitat
- La participació és mínima o l'alumne es mostra hostil a participar
PRESENTACIÓ

- L'informe està presentat en document digital i utilitza títols i subtítols per a organitzar visualment el material
- L'informe està escrit a mà amb polidesa i utilitza títols per a organitzar visualment el material
- L'informe és un document digital o està escrit amb polidesa, però el format no ajuda a organitzar visualment el material
- L'informe està escrit a mà i es veu descuidat i amb ratllades, marques d'haver esborrat i/o plecs i fulls trencats
CONCEPTES CIENTÍFICS

- L'informe mostra que s'han entès de forma precisa i minuciosa els conceptes científics essencials
- L'informe mostra que s'han entès de forma precisa la majoria dels conceptes científics essencials
- L'informe mostra que s'han entès de forma limitada els conceptes científics essencials
- L'informe mostra que no s'han entès els conceptes científics essencials
CONCLUSIÓ

- La conclusió inclou els descobriments que recolzen el resultat, possibles fonts d'error i el que s'ha après de l'experiment
- La conclusió inclou els descobriments que recolzen el resultat i el que s'ha après de l'experiment
- La conclusió inclou el que s'ha après de l'experiment
- No s'inclou una conclusió en l'informe
FOTOS I DIBUIXOS

- S'inclouen dibuixos i fotos clares i precises que faciliten la comprensió de l'experiment.
- S'inclouen fotos que faciliten la comprensió de l'experiment.
- S'inclouen fotos però no són clares o no faciliten la comprensió de l'experiment
- No s'inclou cap foto
DADES I QÜESTIONS

- S'inclou una presentació precisa de les dades. Totes les qüestions estan contestades correctament.
- S'inclou una presentació precisa de les dades.. Alguna qüestió no està contestada o és errònia
- S'inclou una presentació precisa de les dades. La majoria de les qüestions no estan contestades
- Les dades no són mostrades o no són precises.
PROCEDIMENT

- El procediment està llistat amb passos clars. Cada pas està numerat i ben expressat
- El procediment està llistat en un ordre lògic, però els passos no estan numerats i/o no estan ben expressats
- El procediment està llistat, però no està en un ordre lògic i són difícils de seguir
- El procediment no llista de forma precisa tots els passos de l'experiment
MATERIALS

- Tots els materials utilitzats en l'experiment són descrits de forma clara i precisa.
- Gairebé tots els materials utilitzats en l'experiment es descriuen de forma clara i precisa.
- La majoria dels materials utilitzats en l'experiment estan descrits amb precisió.
- Molts dels materials estan descrits sense precisió o no estan del tot descrits
OBJECTIU

- L'objectiu de la pràctica està clarament identificat i presentat
- L'objectiu de la pràctica està identificat, però no està presentat d'una manera clara
- L'objectiu de la pràctica està parcialment identificat i no està presentat d'una manera clara
- L'objectiu de la pràctica és erroni o irrellevant
APARTATS DE L'INFORME

- Tots els apartats estan presents i s'inclouen elements adicionals (gràfiques, comentaris, fotos...)
- Tots els apartats estan presents
- Un apartat no s'ha fet, però s'inclouen elements adicionals (gràfiques, comentaris, fotos...)
- No s'han fet diversos apartats de l'informe