Title: Introducció general (per a l'alumnat)
Course: Física i Química 2n ESO 1r T > Section: General

1. Introducció

Quan es fa de nit prems un interruptor de casa i l'habitació on et trobes s'il·lumina. Sabem que això és possible gràcies a l'electricitat, però... ha estat així sempre? Sabries explicar què és exactament l'electricitat?

A vegades tenim les coses tan assumides que no ens aturem a pensar què són o com funcionen, simplement "premem l'interruptor". Però, a vegades apareix algú que sí es pregunta el per què i és quan comença a investigar; això és el que farem aquest curs, explicar el per què de fenòmens naturals que observem en el nostre dia a dia i aprendre a investigar-los.

2. Què estudiarem?

El curs passat vau estudiar Biologia i Geologia dins la matèria de Ciències Naturals. Aquest curs és el torn de la Física i la Química, les quals formen part del que es coneix com a Ciències Experimentals donat que són ciències que tenen una vessant pràctica important. Es basen en l'experimentació (laboratori) i els seus resultats s'apliquen a la resolució de problemes de la vida quotidiana.

En tot el curs, distingirem dos grans blocs de continguts: el primer dedicat a la Física i el segon a la Química. El primer mòdul és general per tots dos blocs i després començarem pel bloc de Física.

En el mòdul 1, prendrem com a punt de partida la definició de Ciència, Física i Química, perquè cal saber molt bé el que anem a estudiar. També estudiarem la manera de treballar de la Ciència, el mètode científic, que haureu d'aplicar en el vostre dia a dia. Aprendrem a distingir-la de les pseudociències.

Seguidament, en el mòdul 2, estudiarem el moviment dels cossos, començant per definir quan un cos està en moviment o en repòs. I a partir d'aquí estudiarem les variables que ens permeten descriure el moviment d'un objecte.

Per últim, en el mòdul 3 abordarem les interaccions entre els cossos, és a dir, les forces, les quals són les que provoquen el moviment, a més d'un altre efecte: la deformació. Veurem els diferents tipus de forces i ens adonarem que no és suficient donar el seu valor per caracteritzar-les.

3. Organització dels elements gràfics del curs al Moodle.

El curs està estructurat en dues columnes. En la columna de l'esquerra tens diversos blocs, has d'estar atent al bloc Calendari on veuràs els esdeveniments del curs (inici, de temes, entrega de tasques,...) amb les dates implicades, i també cal que vigilis el bloc Progrés de la Compleció on pots veure les activitats que ja tens fetes i les que tens pendents.

En la columna de la dreta o part central del curs trobaràs, en primer lloc, un apartat General on tens un fòrum d' avisos i notícies del qual has d'estar pendent per les informacions globals del curs que es comuniquin. Després, un parell de fòrums més: Dubtes del curs on pots plantejar els teus dubtes i resoldre els dubtes dels companys; i el fòrum Consultes individuals on plantejar qüestions personals al professor/a que només tu i ell podreu veure.

Segueix aquesta part central amb un bloc per a cada tema.

Dins de cada tema trobaràs una breu introducció i dos apartats, un primer apartat de Recursos amb els continguts del tema explicats i altres materials (enllaços, documents, elements multimèdia,...) que et puguin ser útils. I un segon apartat d'Activitats on tindràs les activitats que has de  desenvolupar.